CELEX: 32018D2009
Language: da
Date: 2018-12-17 00:00:00
Title: Rådets afgørelse (FUSP) 2018/2009 af 17. december 2018 om ændring og forlængelse af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya)

18.12.2018   
               
               
                  DA
               
               
                  Den Europæiske Unions Tidende
               
               
                  L 322/25
               
            
         RÅDETS AFGØRELSE (FUSP) 2018/2009
         af 17. december 2018
         om ændring og forlængelse af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 22. maj 2013 vedtog Rådet afgørelse 2013/233/FUSP (1), der oprettede Den Europæiske Unions bistandsmission vedrørende integreret grænseforvaltning i Libyen (EUBAM Libya).
                  
               
                     (2)
                  
                  
                     Den 17. juli 2017 vedtog Rådet afgørelse (FUSP) 2017/1342 (2), der forlængede mandatet for EUBAM Libya indtil den 31. december 2018 og fastlagde et finansielt referencegrundlag indtil den 30. november 2017.
                  
               
                     (3)
                  
                  
                     Den 20. november 2017 vedtog Rådet afgørelse (FUSP) 2017/2162 (3), der fastlagde et finansielt referencegrundlag indtil den 31. december 2018.
                  
               
                     (4)
                  
                  
                     Efter den strategiske revision af EUNAVFOR MED operation SOPHIA, EUBAM Libya og EU's forbindelses-og planlægningsenhed anbefalede Den Udenrigs- og Sikkerhedspolitiske Komité, at mandatet ændres og forlænges indtil den 30. juni 2020.
                  
               
                     (5)
                  
                  
                     Afgørelse 2013/233/FUSP bør ændres og forlænges i overensstemmelse hermed.
                  
               
                     (6)
                  
                  
                     EUBAM Libya vil blive gennemført i en situation, som kan blive forværret og vil kunne hindre opfyldelsen af målene for Unionens optræden udadtil, jf. artikel 21 i traktaten —
                  
               VEDTAGET DENNE AFGØRELSE:
         
            Artikel 1
            Afgørelse 2013/233/FUSP ændres som følger:
            
                        1)
                     
                     
                        Artikel 2 og 3 affattes således:
                        
                           »Artikel 2
                           Formål
                           Formålene med EUBAM Libya er at bistå de libyske myndigheder med opbygningen af statslige sikkerhedsstrukturer i Libyen, navnlig inden for områderne grænseforvaltning, retshåndhævelse og strafferet med henblik på at bidrage til bestræbelser på at bekæmpe organiserede kriminelle netværk, der især er involveret i smugling af migranter, menneskehandel og terrorisme i Libyen og det centrale Middelhavsområde.
                        
                        
                           Artikel 3
                           Opgaver
                           
                              1.   Med henblik på at nå de i artikel 2 fastsatte formål skal EUBAM Libya:
                              
                                          a)
                                       
                                       
                                          støtte udviklingen af en bredere ramme for grænseforvaltning, navnlig gennem udarbejdelsen af en hvidbog om en strategi for integreret grænseforvaltning, herunder en maritim sikkerhedsstrategi, ved at stille kapacitet til rådighed og gennemføre konkrete projekter for de libyske retshåndhævende myndigheder på søretsområdet og de libyske landgrænsemyndigheder og samtidig vurdere mulighederne for at udvide aktiviteterne uden for hovedstaden, herunder ved grænsen til Tunesien og i den sydlige del af landet
                                       
                                    
                                          b)
                                       
                                       
                                          støtte kapacitetsopbygning og strategisk planlægning vedrørende retshåndhævelse, herunder for så vidt angår politiet, i indenrigsministeriet, herunder, hvor det er praktisk muligt, bistand til De Forenede Nationers støttemission i Libyen (UNSMIL) i dens indsats for kapacitetsopbygning inden for politiet, og støtte koordinerende funktioner blandt relevante libyske myndigheder i kampen mod organiseret kriminalitet og terrorisme
                                       
                                    
                                          c)
                                       
                                       
                                          støtte institutionelle reformer og yde strategisk planlægningsbistand til justitsministeriet og yde bredere kapacitetsopbygning til relevante strafferetlige aktører, herunder Libyens statsadvokatur og det øverste domstolsinstitut
                                       
                                    
                                          d)
                                       
                                       
                                          støtte strategisk koordinering mellem donorerne og projektgennemførelse som svar på Libyens behov inden for grænseforvaltning, retshåndhævelse og strafferet.
                                       
                                    
                           
                              2.   EUBAM Libya skal fremme menneskerettighederne og ligestilling mellem kønnene gennem alle sine aktiviteter.
                           
                           
                              3.   EUBAM Libya får ingen udøvende funktioner.«
                           
                        
                     
                  
                        2)
                     
                     
                        I artikel 13, stk. 1, tilføjes følgende afsnit:
                        »Det finansielle referencegrundlag til dækning af udgifterne i forbindelse med EUBAM Libya for perioden fra den 1. januar 2019 til den 30. juni 2020 udgør 61 678 576,39 EUR.«
                     
                  
                        3)
                     
                     
                        Artikel 16, andet punktum, affattes således:
                        »Den finder anvendelse til den 30. juni 2020.«
                     
                  
         
            Artikel 2
            Denne afgørelse træder i kraft på dagen for vedtagelsen.
            Den finder anvendelse fra den 1. januar 2019.
         
         
            Udfærdiget i Bruxelles, den 17. december 2018.
            
               
                  På Rådets vegne
               
               E. KÖSTINGER
               
                  Formand
               
            
         
         
            (1)  Rådets afgørelse 2013/233/FUSP af 22. maj 2013 om Den Europæiske Unions bistandsmission vedrørende integreret grænseforvaltning i Libyen (EUBAM Libya) (EUT L 138 af 24.5.2013, s. 15).
         
            (2)  Rådets afgørelse (FUSP) 2017/1342 af 17. juli 2017 om ændring og forlængelse af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya) (EUT L 185 af 18.7.2017, s. 60).
         
            (3)  Rådets afgørelse (FUSP) 2017/2162 af 20. november 2017 om ændring af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya) (EUT L 304 af 21.11.2017, s. 50).